**LIETUVOS RESPUBLIKOS SVEIKATOS APSAUGOS MINISTRAS**

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ**

**VADOVAS**

**SPRENDIMAS**

**DĖL LIETUVOS RESPUBLIKOS SVEIKATOS APSAUGOS MINISTRO,** **VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ**

**VADOVO 2020 M. LAPKRIČIO 6 D. SPRENDIMO NR. V-2557 „DĖL VIEŠOJO MAITINIMO ĮSTAIGOMS BŪTINŲ SĄLYGŲ“ PAKEITIMO**

2021 m. gegužės 31 d. Nr. V-1244

Vilnius

1. P a k e i č i u Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2020 m. lapkričio 6 d. sprendimą Nr. V-2557 „Dėl viešojo maitinimo įstaigoms būtinų sąlygų“:

1.1. Pakeičiu preambulę ir ją išdėstau taip:

„Vadovaudamasis Lietuvos Respublikos civilinės saugos įstatymo 15 straipsnio 2 dalies 1 ir 4 punktais, Lietuvos Respublikos žmonių užkrečiamųjų ligų profilaktikos ir kontrolės įstatymo 37 straipsnio 2 dalies 1 punktu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Valstybiniu ekstremaliųjų situacijų valdymo planu, patvirtintu Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, Lietuvos Respublikos Vyriausybės 2020 m. gruodžio 16 d. nutarimu Nr. 1419 „Dėl valstybės lygio ekstremaliosios situacijos valstybės operacijų vadovo paskyrimo“, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ (toliau – Nutarimas) 12 punktu ir siekdamas užtikrinti COVID-19 ligos (koronaviruso infekcijos) plitimo prevenciją, n u s p r e n d ž i u:“.

1.2. Pakeičiu 2 punkto pirmąją pastraipą ir ją išdėstau taip:

„2. Įpareigoti ugdymo, socialinių paslaugų, asmens sveikatos priežiūros, krašto apsaugos, pataisos įstaigų, tardymo izoliatorių, Valstybės sienos apsaugos tarnybos prie Lietuvos Respublikos vidaus reikalų ministerijos Užsieniečių registracijos centro, kitų įstaigų, kuriose būtina užtikrinti maitinimą pagal įstaigos veiklos specifiką, oficialių delegacijų priėmimų metu bei įmonių, įstaigų ar organizacijų, kuriose vykdomas pamaininis darbas, šių įstaigų teritorijose ir (ar) patalpose tiekiant viešojo maitinimo paslaugas darbuotojams (toliau – įstaiga), administracijas, užtikrinti, kad:“.

1.3. Pakeičiu 4.4 papunktį ir jį išdėstau taip:

„4.4. lankytojai valgytų ir gertų tik sėdėdami prie stalų;“.

1.4. Pakeičiu 5 punkto pirmąją pastraipą ir ją išdėstau taip:

„5. Įpareigoti viešojo maitinimo įstaigų administracijas uždarose patalpose, teikiant paslaugas tik asmenims, atitinkantiems Nutarimo 18punkte nurodytus kriterijus, užtikrinti, kad:“.

1.5. Pakeičiu 5.4 papunktį ir jį išdėstau taip:

„5.4. lankytojai maistą ir gėrimus vartotų tik sėdėdami prie stalų;“.

1.6. Pakeičiu 6 punktą ir jį išdėstau taip:

„6. Įpareigoti apgyvendinimo paslaugas teikiančių įstaigų (toliau ‒ apgyvendinimo įstaiga) administracijas paslaugų gavėjams teikiant viešojo maitinimo paslaugas apgyvendinimo įstaigos teritorijose ir (ar) patalpose, užtikrinti, kad:

6.1. lankytojai būtų aptarnaujami pagal išankstinę registraciją, valdant lankytojų srautus;

6.2. lankytojai eilėse laikytųsi saugaus ne mažesnio kaip 2 metrų atstumo vienas nuo kito;

6.3. į viešojo maitinimo įstaigą būtų įleidžiami tik nosį ir burną dengiančias apsaugos priemones (veido kaukes, respiratorius ar kitas priemones), kurios priglunda prie veido ir visiškai dengia nosį ir burną, dėvintys lankytojai. Nosį ir burną dengiančių apsaugos priemonių leidžiama nedėvėti neįgalumą turintiems asmenims, kurie dėl savo sveikatos būklės jų dėvėti negali ar jų dėvėjimas gali pakenkti asmens sveikatos būklei (rekomenduojama dėvėti veido skydelį), kitais Nutarime nustatytais atvejais ir sėdint prie stalo;

6.4. prie įėjimo į viešojo maitinimo įstaigą, lankytojams gerai matomoje vietoje, pateikti informaciją apie asmens higienos laikymosi būtinybę (rankų higiena, kosėjimo, čiaudėjimo etiketas ir kt.);

6.5. lankytojai maistą ir gėrimus vartotų tik sėdėdami prie stalų;

6.6. atstumas tarp stalų būtų toks, kad prie skirtingų stalų sėdintys lankytojai vienas nuo kito būtų nutolę ne mažesniu kaip 2 metrų atstumu. Jei tarp stalų įrengiamos ne mažesnės nei 90 cm pločio ir 140 cm aukščio pertvaros, atstumas tarp stalų gali būti toks, kad prie skirtingų pertvaromis atskirtų stalų sėdintys lankytojai vienas nuo kito būtų nutolę ne mažesniu kaip 1 metro atstumu.“

2. N u s t a t a u, kad šis sprendimas įsigalioja 2021 m. birželio 1 d.

Sveikatos apsaugos ministras, valstybės lygio

ekstremaliosios situacijos valstybės operacijų vadovas Arūnas Dulkys